tartuNLP/wikipedia-smugri-20251201 huggingface dataset:
Lonitseera

Lonitseera on Eesti altpopmuusika ansambel, mis alustas tegevust 2019. aastal. Muusikapalade, sealhulgas tekstide autor on Kaisa Kuslapuu.
Esimesel kahel tegevusaastal oli ansambel neljaliikmeline, 2021. aastal liitus Kristin Kaha.
2022. aastal ilmus ansambli debüütalbum "Tapeet", mis pälvis 2023. aasta Eesti Muusikaauhindade galal "Aasta autorilaulualbumi" auhinna.
Ostankino Ringhäälingu Instituut

Ostankino Ringhäälingu Instituut (vene keeles Останкинский институт телевидения и радиовещания; lühend OITiR ОИТиР) on Moskvas asuv Venemaa mitteriiklik kõrgkool.
Instituudis õppimine hõlmab lisaks põhidistsipliinidele ka kogu telesaadete loomise tehnoloogilise tsükli tundmist. Instituudi peamised spetsialistide koolitamise valdkonnad on ajakirjandus, filmi- ja telerežii, reklaam, muusikaline helirežii ja produtseerimine.
Ostankino Ringhäälingu Instituut asub Moskvas aadressil ulitsa Akademika Koroljova 12.
Toronto rahvusvaheline filmifestival

Toronto rahvusvaheline filmifestival (inglise keeles Toronto International Film Festival; akronüüm TIFF) on Kanadas Torontos igal aastal toimuv filmifestival. 
Toronto rahvusvaheline filmifestival korraldati esimest korda 1976. aastal. 
Festival kuulub Rahvusvahelise Filmiprodutsentide Liitude Föderatsiooni (FIAPF) otsusega rahvusvaheliselt sertifitseeritud võistlusprogrammita festivalide hulka.
Katoliku Liiga (Prantsusmaa)

Katoliku Liiga (prantsuse keeles Ligue catholique) oli üks hugenotisõdade peamistest osalistest. Liikumisele pani alguse ning seda juhtis Guise'i hertsog Henri I. Katoliku Liiga taotles protestantismi Prantsusmaalt välja juurimist ning kuningas Henri III kukutamist.
Katoliku Liigat toetasid nii paavst Sixtus V, Hispaania kuningas Felipe II kui jesuiidid.
Bob Odenkirk

Robert John Odenkirk (sündinud 22. oktoobril 1962 Berwynis Cooki maakonnas Illinoisi osariigis) on Ameerika filminäitleja, stsenarist ja produtsent.
Bob Odenkirk mängis peaosa 2021. aastal linastunud Ilja Naišulleri märulifilmis "Eikeegi". Ühtlasi oli ta selle filmi produtsent. Muude paljude filmirollide seas oli Odenkirkil ka peaosa kaheksa hooaega väldanud teleseriaalis "Better Call Saul" (2015–2022). 
Välislingid.
Derek Kolstad

Derek Kolstad (sündinud 4. aprillil 1974 Madisonis Wisconsini osariigis) on Ameerika stsenarist ja filmiprodutsent.
Kolstad sai tuntuks märulifilmide stsenaristina: "John Wick" (2014) ja selle järjefilmid "John Wick: Chapter 2" (2017) ja "John Wick: Chapter 3 – Parabellum" (2019). 
Ta on ka 2021. aastal linastunud Ilja Naišulleri märulifilmi "Eikeegi" stsenaariumi autor.
André de Brancas

André de Brancas (või Amiral de Villars; surnud 24. juulil 1595) oli Prantsuse sõjaväelane.
Ta võitles Katoliku Liiga ja Hispaania eest ning taotles Normandia iseseisvust. Ta jäi Roueni ka pärast kuningas Henri IV usust pööramist ning ei alistunud aastani 1594. Augustis 1594 sai ta Prantsusmaa admiraliks. Ta suri juulis 1595, kui hispaanlased ta Doullens' piiramisel vangi võtsid ja tapsid.
Alessandro Farnese, Parma hertsog

Alessandro Farnese (hispaania keeles Alejandro Farnesio; 27. august 1545 – 3. detsember 1592) oli itaalia aadlik ja kondotjeer, hilisem Hispaania armee kindral. Ta oli 1586. aastast Parma ja Piacenza ning Castro hertsog, 1578. aastast Habsburgide Madalmaade kuberner. 
Tänu Hispaaniast saadud abivägedele õnnestus tal aastatel 1581–1587 vallutada Lõuna-Madalmaades (tänapäeva Belgias) üle 30 linna ning need tagasi katoliikliku Hispaania kontrollile allutada. Hugenotisõdade ajal päästis ta 1590. aastal Pariisi piiramisrõngast. Teda on arvatud oma aja paremate sõjaväelaste sekka.
Pariisi piiramine (1590)

Pariisi piiramine leidis aset aastal 1590, kui Prantsuse kuninga Henri IV väed ja hugenotid üritasid hugenotisõdade käigus Katoliku Liiga käest Pariisi vallutada. Pariisi päästis piiramisrõngast katoliiklaste ja Hispaania rahvusvaheline koalitsioon, mida juhtis Parma hertsog Alessandro Farnese.
Venemaa Ukrainasse sissetungi kronoloogia (29. august – 11. november 2022)

Käesolevas artiklis käsitletakse 2022. aasta 24. veebruaril alanud Venemaa Ukrainasse sissetungi sündmusi alates 29. augustist kuni 11. detsembrini 2022.
See ajajoon on dünaamiline ja muutuv loetelu, mis ei pruugi kunagi vastata täielikkuse kriteeriumidele. Lisaks sellele võib mõnda sündmust täielikult mõista ja/või tuvastada alles tagantjärele.
Sõjategevus septembris.
26. september.
Rootsi majandusvetes toimusid Nord Stream 1 ja 2 gaasitorude juures plahvatused, mis põhjustasid torustikule neli gaasileket. 
30. september.
Venemaa annekteeris neli Ukraina oblastit: Luhanski, Donetski, Zaporižžja ja Hersoni.
Sõjategevus oktoobris.
8. oktoober.
Krimmi Venemaaga ühendaval sillal toimus plahvatus. Venemaa süüdistas selle korraldamises Ukrainat.
Raomütsik

Raomütsik ("Mycena speirea") on mütsikute perekonda kuuluv seen.
Zach Aston-Reese

Zachary Aston-Reese (sündinud 10. augustil 1994 New Yorgis) on USA jäähokimängija, kes mängib ründajana NHL-i klubis Toronto Maple Leafs.
Aastatel 2010–2013 mängis ta United States Hockey League'i klubis Lincoln Stars. Aastatel 2013–2017 mängis ta Northeastern University jäähokimeeskonnas. Hooajal 2016/17 oli Aston-Reese Mike Vecchione ja Tyler Kelleheri kõrval ülikooliliiga resultatiivseim mängija (63 punkti) ja suurim väravalööja (31 väravat).
2017. aasta märtsis sõlmis ta lepingu NHL-i klubiga Pittsburgh Penguins. Ta asus seejärel mängima American Hockey League'is (AHL) Penguinsi tütarklubis Wilkes-Barre/Scranton Penguins. NHL-is debüteeris Aston-Reese 3. veebruaril 2018 mängus New Jersey Devilsi vastu. Esimesed kaks väravat lõi ta liigas sama aasta 13. veebruaril mängus Ottawa Senatorsi vastu. Penguinsi põhimeeskonnas mängis ta püsivalt alates hooajast 2018/19. Samal hooajal lõi ta NHL-is 43 mänguga kaheksa väravat ja andis üheksa väravasöötu.
2022. aasta märtsis kaubeldi Aston-Reese koos Dominik Simoni, Calle Clangi ja ühe "draft"i valikuga Rickard Rakelli vastu Anaheim Ducksi. Ducksis mängis Aston-Reese vaid hooaja lõpuni, kogudes 17 mänguga 3+1.
2022. aasta oktoobris sõlmis ta üheaastase lepingu Maple Leafsiga.
Airbus A220

Airbus A220 on Airbus Canada Limited Partnershipi toodetav kitsakereliste reisilennukite seeria.
Lennukiseeria töötas välja Kanada lennukitootja Bombardier seerianimega Bombardier CSeries. Arendustöö algas 13. juulil 2008 ning seeria esimene lennuk A220-100 (varasem CS100) tegi oma esmalennu 16. septembril 2013, sai Transport Canadalt tüübisertifikaadi 18. detsembril 2015 ja võeti esmakordselt kommertskasutusse Swiss Global Air Linesi teenistuses 15. juulil 2016. Seeria pikema kerega lennukivariant, A220-300 (varem CS 300), tegi esimese lennu 27. veebruaril 2015, sai algse tüübisertifikaadi 11. juulil 2016 ning võeti airBalticus kasutusele 14. detsembril 2016.
2018. aasta juulis omandas Airbus CSeriese programmis 50,01% osaluse ning seeria nimetati ümber A220-ks. 2020. aasta veebruaris müüs Bombardier oma 25% osaluse täielikult Airbusile, mis omas nüüd 75% programmist. Ülejäänud 25% osalus kuulub Québeci omavalitsusele.
Gösta Serlachius

Gösta Michael Serlachius (26. aprill 1876 Jakobstad – 18. oktoober 1942 Helsingi) oli soome tööstur, mäenõunik ja kunstikoguja.
Pärast õpinguid paberitööstuse alal Austrias ja Ameerikas sai Serlachius Kangase paberivabriku direktoriks ning asus 1908. aastal juhtima puidutoodete ja paberifirmat G. A. Serlachius Oy. See alguses vaid Mänttäs tootmisega tegelenud ettevõte arenes tema juhtimisel suureks kontserniks, millel oli tselluloositehas, osalus Tampere katusepapi- ja paberivabrikutes ning Kangase paberivabrikus. Aastatel 1908–1913 oli ta aktsiaseltsi Kymmene direktor. Tema initsiatiivil loodi metsatööstuse olulisimad keskorganisatsioonid Soome Tselluloosiliit, Soome Paberivabrikute Liit ja Soome Puidutööstuste Keskliit, mis oli ka organisatsiooni Exportfred kaudu üks liikumapanevaid jõude. Ta oli tuntud ka annetajana, näiteks tegi ta annetusi Helsingi Kunstigaleriile ja Karjala Kultuurifondile. Ta asutas endanimelise kunstifondi, mis haldab praeguseni Mänttäs kahte kunstimuuseumi.
Isiklikku.
Tema isa oli õlletehase omanik Gabriel Serlachius (1835–1896) ning onu soome apteeker ja vabrikant Gustaf Adolf Serlachius (1830–1901).
Eesti kullafond (Terminaator)

"Eesti kullafond" on 2022. aastal Eesti kullafondi sarjas Hitivabriku poolt välja antud kogumikalbum ansambel Terminaator lauludest aastatest 1991-2020.
Kolme CD peale kokku on 51 lugu.
New York University Tisch School of the Arts

New York University Tisch School of the Arts, ka Tisch School of the Arts, ka lihtsalt Tisch on New Yorgi Ülikooli etendus-, filmi- ja meediakunsti kool.
Kool asutati 1965. aastal. 1982. aastast kannab Tisch kooli finantsiliselt toetanud ettevõtja Preston Robert Tischi (1926–2005) auks praegust nime.
Tisch võimaldab omandada bakalaureuse- ja magistriõppe erialasid, sealhulgas näitekunst, tantsukunst, lavakujundus, filmikunst, telekunst ja fotograafia.
Eesti kirjanduse päev

Eesti kirjanduse päev on riiklik tähtpäev, mida tähistatakse alates 2023. aastast kirjanik A. H. Tammsaare sünnipäeval, 30. jaanuaril. Eesti kirjanduse päev on ka lipupäev. 
Päeva tähistamisega väärtustatakse kirjanduse tüvitekste ja juhitakse tähelepanu tänapäeva kirjandusele ning kirjanike rollile Eesti kultuuris ja ühiskonnas.
Keelekontakt

Keelekontaktiks nimetatakse erinevate keelte või keelekujude omavahelise kokkupuute tagajärjel tekkivaid mõjusid nende grammatikas ja sõnavaras. 
Keelekontakte uurib teaduslikult kontaktlingvistika.
Litsedei

Litsedei (vene keeles Лицедеи) on Venemaal Peterburis tegutsev klouni- ja pantomiimiteater.
Teatri Litsedei asutasid 1968. aastal Slava Polunin ja Aleksandr Skvortsov. Litsedei on tänaseni ainus klouniteater Venemaal. Üleliiduline tuntus teatrile tuli 1986. aastal tänu Litsedei trupi osalemisega meelelahutusfilmis "Kak stat zvezdoi?" ("Как стать звездой?"). 
Publikule enim meeldinud klouni- ja pantomiiminumbrid on "Blue Canary", "Аssisjai" ("Асисяй") ja "Nizzja" ("Низзя"). 
Trupp.
Litsedeis on eri aegadel töötanud kümneid näitlejaid, teiste seas Robert Gorodetski, Slava Polunin, Nikolai Terentjev, Valeri Keft, Juri Galtsev, Anna Orlova ja Juri Muzõtšenko.
Frédérick Gaudreau

Frédérick Gaudreau (sündinud 1. mail 1993 Bromontis Québeci provintsis) on Kanada jäähokimängija, kes mängib keskründajana NHL-i klubis Minnesota Wild.
Aastatel 2011–2014 mängis ta Quebec Major Junior Hockey League'i klubides Shawinigan Cataractes ja Drummondville Voltigeurs. Hooajal 2013/14 pälvis ta liiga kõige spordimehelikumale mängijale antava Frank J. Selke Memorial Trophy.
2014. aasta juunis sõlmis Gaudreau lepingu American Hockey League'i (AHL) klubiga Milwaukee Admirals. Hooajal 2015/16 sai ta AHL-is kirja 15 väravat ja 27 väravasöötu ning valiti 2016. aastal AHL-i tähtede mängule. 2016. aasta jaanuaris sõlmis ta kaheaastase lepingu NHL-i klubiga Nashville Predators. NHL-is debüteeris Gaudreau 22. oktoobril 2016 mängus Pittsburgh Penguinsi vastu. 2016/17 põhihooajal pääses ta NHL-is väljakule kokku üheksas mängus, kuid ühtegi väravat ta ei löönud. Gaudreau kutsuti hooaja 2016/17 väljalangemismängudes Predatorsi meeskonda pärast seda, kui Ryan Johanseni ja Mike Fisher vigastuste tõttu eemale pidid jääma. NHL-i väljalangemismängudes debüteeris Gaudreau 20. mail 2017 Läänekonverentsi finaali viiendas mängus Anaheim Ducksi vastu. Predators võitis Ducksi mängudega 4:2 ja pääses Stanley karika finaali, kus mindi vastamisi Pittsburgh Penguinsi. Stanley karika esimeses mängus 29. mail lõi Gaudreau ka värava, mis oli üldse tema esimene värav NHL-is. Teise värava lõi ta finaalseeria kolmandas mängus 3. juunil ja kolmanda neljandas mängus 5. juunil. Sellega sai Gaudreau esimeseks pärast Johnny Harmsi, kes oli oma kolm esimest väravat NHL-is löönud Stanley karika finaalmängudes (Harms oli seda teinud hooajal 1943/44). Predators kaotas Stanley karika finaalis Penguinsile mängudega 2:4. Predatorsi meeskonnas Gaudreau lõplikku läbilööki ei teinud. Põhihooajal mängides jäi tema parimaks vaid 2018/19. hooajal 55 mänguga kogutud kolm väravat ja üks väravasööt. Hooajal 2019/20 mängis ta taas vaid Admiralsi meeskonnas.
2020. aasta oktoobris sõlmis ta üheaastase lepingu Pittsburgh Penguinsiga. Kuigi hooajal 2020/21 pääses Gaudreau NHL-is väljakule vaid 18 mängus, oli see hooaeg tema seni resultatiivseim NHL-is (2+8), lisaks lõi ta ühe värava väljalangemismängudes.
2021. aasta juulis sõlmis ta kaheaastase lepingu Minnesota Wildiga. Kohe hooajal 2021/22 kindlustas Gaudreau kindla koha Wildi põhikoosseisus ning tegi silmapaistva hooaja, kui oli meeskonnas resultatiivsuselt kuues mängija (14+30).
Zaroštšenske

Zaroštšenske (ukraina keeles Зарощенське) on kahe ruutkilomeetri suurune küla Ukrainas Donetski oblastis Šahtarski rajoonis. &lt;mapframe latitude="47.981649" longitude="38.472404" zoom="11" width="452" height="417"&gt;{
 "type": "FeatureCollection",
 "features": [
 "type": "Feature",
 "properties": {},
 "geometry": {
 "type": "Point",
 "coordinates": [
 38.449215,
 47.990368
 ]
}&lt;/mapframe&gt;
Küla asub 9 km Šahtarski linnast lõuna suunas. 2001. aasta rahvaloenduse andmetel elas külas 348 inimest, nendest 53,74% ukrainakeelseid ja 46,26% nimetas emakeeleks vene keelt.
Alatest 2014. aasta augustist on küla okupeeritud venemeelsete jõudude poolt.
San Ramon

San Ramon on linn USA-s California osariigis Contra Costa maakonnas. See asub San Franciscost umbes 55 km kaugusel idas San Ramoni orus. San Ramon piirneb põhjas Danville'iga ja lõunas Dublini linnaga Alameda maakonnas.
Elanike arv on 2020. aasta rahvaloenduse seisuga 84 605. Aastal 2010 oli elanikke 72 148. See on elanike arvult maakonna neljas linn. 2010. aasta rahvaloenduse kohaselt moodustasid 53,6% rahvastikust valged, 35,6% aasialased, 2,8% afroameeriklased ja 0,3% põlisameeriklased. Ladinaameeriklaste osatähtsus (sõltumata rassist) oli 8,7%.
San Ramon sai linnaõigused 1. juulil 1983. Linn sai nime indiaani päritolu loomakarjuse järgi, kes 19. sajandil sellel alal asunud rantšos lambaid karjatas.
San Ramonis valitseb soojade ja kuivade suvedega ning võrdlemisi lühikeste pehmete ja niiskete talvedega vahemereline kliima. Aasta keskmine sademete hulk on 672 mm. Suurem osa sademetest langeb novembrist märtsini. Suvekuudel sajab väga harva.
San Ramonis asub energiaettevõtte Chevroni peakorter.
Linna läbib maantee Interstate 680.
San Rafael

San Rafael on linn USA-s California osariigis, Marini maakonna halduskeskus. Linn asub San Francisco lahe piirkonnas San Franciscost linnulennult umbes 25 km kaugusel loodes.
Elanike arv on 2020. aasta rahvaloenduse järgi 61 271. Aastal 2010 oli elanikke 57 713. San Rafael on elanike arvult Marini maakonna suurim linn. 2010. aasta rahvaloenduse kohaselt moodustasid 70,6% elanikest valged, 6,1% aasialased, 2,0% afroameeriklased ja 1,2% põlisameeriklased. Ladinaameeriklasi (sõltumata rassist) oli 30%.
1817. aastal ehitasid hispaanlased praeguse linna alale San Rafael Arcángeli misjonikiriku. San Rafael sai linnaõigused 18. veebruaril 1874. Linn on saanud nime peaingel Raafaeli järgi.
1971. aastal asutas Georg Lucas San Rafaelis filmistuudio Lucasfilm.
San Rafaelis asuvad biotehnoloogia ettevõtte BioMarin Pharmaceuticali peakorter.
Läbi linna kulgeb maantee Route 101. Üle Richmondi–San Rafaeli silla kulgev kiirtee Interstate 580 ühendab San Rafaeli San Francisco lahe idakaldal asuva Richmondi linnaga.
San Rafaeli sõpruslinnad on San Rafael Del Norte Nicaraguas, Lonate Pozzolo Itaalias, Falkirk Šotimaal ja Chiang Mai Tais.
Juurdelõikaja-kostüümidekoraator

Juurdelõikaja-kostüümidekoraator töötab teatris kostüümidega ja kuulub kostüümiosakonna koosseisu. Vastavalt kostüümikunstniku kavanditele valmistab juurdelõikaja-kostüümidekoraator rõivale lisandeid või töötleb tekstiile. Värskeid detaile lisades või omadusi muutes saab uue välimuse anda nii uutele kui vanadele kostüümidele. Seda saab teha näiteks kanga manipuleerimise, vanutamise, värvimise, pleegitamise ja kangale trükkimise abil. Tänu juurdelõikaja-kostüümidekoraatori tööle on tihti võimalik taaskasutada oma mänguperioodi lõpetanud lavastuste kostüüme.
Töövahendid.
Juurdelõikaja-kostüümidekoraatori peamised töövahendid on erinevat tüüpi värvid: kangavärvid, akrüülvärvid, sprei-värvid, batikavärvid, toiduvärvid, looduslikud värvid ja kangale kontuuride joonistamiseks mõeldud guttad. Värvide pealekandmiseks ja maalimiseks kasutatakse pintsleid ja aerograafi.
Kanga vanutamisel kasutatakse musta tee tõmmist, kaaliumpermanganaati, valgendit, liivapaberit, kääre, vaibanuga jm.
Rõivaste dekoreerimisel kasutatakse detailide kinnitamiseks niiti ja nõela, õmblusmasinat või erinevaid liime.
Õpe.
Juurdelõikaja-kostüümidekoraatori ametis tulevad kasuks käeline osavus, hea värvi-kompositsioonitunnetus, õmblemisoskus, materjali tüüpide tundmine ja oskus töötada erinevate seadmetega.
Juurdelõikaja-kostüümidekoraatori põhilisi töövõtteid õpetatakse Tartu Ülikooli Viljandi Kultuuriakadeemias dekoraator-butafoori erialal. Kursust viib läbi Ivi Vels, kes töötab juurdelõikaja-kostüümidekoraatorina Vanemuise teatris alates 2000. aastast.
Rõivaõmblust ja tekstiilikäsitööd on võimalik õppida Tallinna Tehnikakõrgkoolis, Tallinna Tööstushariduskeskuses, Pärnumaa Kutsehariduskeskuses ja Ida-Virumaa Kutsehariduskeskuses.
Wulkaprodersdorf

Wulkaprodersdorf (horvaadi "Vulkaprodrštof", ungari "Vulkapordány, Vulka-Pordány") on vald ("Marktgemeinde") Austrias Burgenlandi liidumaal Eisenstadt-Umgebungi ringkonnas.
Zagersdorf

Zagersdorf (horvaadi "Cogrštof", ungari "Zárány") on vald ("Gemeinde") Austrias Burgenlandi liidumaal Eisenstadt-Umgebungi ringkonnas.
Evan Rodrigues

Evan Rodrigues (sündinud 28. juulil 1993 Etobicoke's Ontario provintsis) on Kanada jäähokimängija, kes mängib ründajana NHL-i klubis Florida Panthers.
Aastatel 2011–2015 mängis ta Bostoni Ülikooli jäähokimeeskonnas.
2015. aasta aprillis sõlmis ta lepingu NHL-i klubiga Buffalo Sabres. Suurem osa hooajast 2015/16 mängis ta American Hockey League'is (AHL) Sabresi tütarklubis Rochester Americans. NHL-is debüteeris Rodrigues Sabresi meeskonnas põhihooaja lõpus. Debüütmäng oli 8. aprillil 2016 Columbus Blue Jacketsi vastu. Järgmisel päeval lõi ta hooaja viimases mängus New York Islandersi vastu oma esimese värava NHL-is, lisaks andis ta selles mängus väravasöödu. Sabresis jäi Rodriguesi edukaimaks hooajaks 2018/19 (9+20).
2020. aasta veebruaris kaubeldi Rodrigues koos Conor Shearyga Dominik Kahuni vastu Pittsburgh Penguinsile. 2020. aasta augustis kaubeldi Rodrigues Toronto Maple Leafsi, kellega tal aga lepingut sõlmida ei õnnestunud, mistõttu naasis ta Penguinsi. 2021/22 tegi Rodrigues NHL-is oma seni edukaima hooaja, kui lõi 19 väravat ja andis 24 väravasöötu. 2. jaanuaril 2022 sai ta 8:5 võidumängus San Jose Sharksi vastu kirja oma esimese kübaratriki NHL-is.
2022. aasta septembris sõlmis Rodrigues üheaastase lepingu valitseva Stanley karika võitja Colorado Avalanche'iga.
2023. aasta juulis sõlmis ta üheaastase lepingu nelja-aastase lepingu Florida Panthersiga.
Karl Koemets

Karl Koemets (23. november 1878 Vana-Antsla vald, Võrumaa – 8. jaanuar 1948 Meremäe, Võrumaa) oli maamõõtja, kes valiti 1. riigikokku Eesti Tööerakonna nimekirjas Võru-Valga-Petseri valimisringkonnast.
Elulugu.
Karl Koemets sündis 23. novembril 1878. aastal Vana-Antsla vallas Tiksil Johan Koemetsa talus. Pärast Pihkva maamõõtjate kooli lõpetamist töötas algul Pihkva kubermangus, seejärel 1916–1918 Petrogradi kubermangus maamõõtjana. 1918. aasta detsembris kutsus Koemets artiklis üles Eesti kutseharidusega maamõõtjaid ühinema ning osales Eesti Geodeetide Ühingu esimesel peakoosolekul pärast selle rajamist kaheksa aastat hiljem.
Eesti Vabariigi algusajal oli Koemets lühikest aega Petserimaa riigimaade ülem. Kui ta valiti riigikokku, oli ta kohustatud senisest ametist loobuma, kuid parlamendis huvitus ta jätkuvalt maakorralduslikest ja Petserimaa teemadest. 1919 päris Koemets valitsuselt aru maaseaduse laienemise kohta Petseri maakonnale ja Narva-tagusele alale ning maamõõtjate tegevust reguleerivate aktide kohta.
Hiljem ei õnnestunud Koemetsal enam riigikokku pääseda, kuigi ta sinna kandideeris. Ta jätkas karjääri Tööerakonna ja Rahvusliku Keskerakonna Petserimaa komitee liikmena ja tegutses edasi vannutatud maamõõtjana. Samuti oli ta Petserimaa maakorralduskomisjoni liige. Ta arreteeriti Nõukogude okupatsioonivõimu poolt 1940. aastal, täpsemad andmed puuduvad. Siiski töötas taas oktoobris-novembris 1940 ajutiselt maamõõtjana. Surmatunnistuse kohaselt suri 1948. aastal Võrumaal. 
Isiklikku.
Oli abielus Maria Puplajevaga, neil sündisid poeg Roman ning kaksikud pojad Aleksei ja Leonid. Tema vanem vend oli Peeter Koemets, kes samuti oli Riigikogu I koosseisus.
Jaka Bijol

Jaka Bijol (sündinud 5. veebruaril 1999 Vuzenicas) on Sloveenia jalgpallur, kes mängib keskkaitsjana Itaalia kõrgliigaklubis Udinese ja Sloveenia jalgpallikoondises.
Sloveenia kõrgliigas debüteeris ta hooajal 2017/18 Velenje Rudari meeskonnas.
2018. aasta juunis sõlmis ta viieaastase lepingu Venemaa kõrgliigaklubiga Moskva CSKA. Hooajal 2020/21 oli ta CSKA-st laenul Saksamaa esiliigaklubis Hannover 96.
2022. aasta juulis sõlmis ta viieaastase lepingu Udinesega.
Sloveenia jalgpallikoondises tegi Bijol debüüdi 13. oktoobril 2018 UEFA Rahvuste Liiga mängus Norra vastu. Koondisekarjäär esimese värava lõi ta 26. märtsil 2022 sõprusmängus Horvaatia vastu.
Jalgpallurikarjääri alguses mängis Bijol kaitsva poolkaitsjana.
Connor Metcalfe

Connor Isaac Metcalfe (sündinud 5. novembril 1999 Newcastle'is) on Austraalia jalgpallur, kes mängib keskpoolkaitsjana Saksamaa esiliigaklubis St. Pauli ja Austraalia jalgpallikoondises.
Ta alustas klubikarjääri Austraalia klubis Melbourne City. Austraalia kõrgliigas tegi ta debüüdi 14. jaanuaril 2018 mängus Central Coast Marinersi vastu. Esimese värava lõi ta Austraalia kõrgliigas 3. novembril 2019 mängus Wellington Phoenixi vastu. Hooajal 2020/21 tuli ta Cityga Austraalia meistriks, lisaks valiti Metcalfe sel hooajal liigahooaja sümboolsesse koosseisu ning ta pälvis parimale alla 23-aastasele Austraalia jalgpallurile antava Harry Kewelli medali.
2022. aasta suvel liitus ta St. Pauliga, kellega sõlmis kolmeaastase lepingu.
Austraalia jalgpallikoondises debüteeris Metcalfe 7. juunil 2021 MM-i valikmängus Hiina Taipei vastu. Ta kuulus Austraalia koondisse 2020. aasta suveolümpiamängude jalgpalliturniiril.
Võimlemise tänav

Võimlemise tänav on tänav Pärnus Kesklinna linnaosas.
See saab alguse Esplanaadi tänavalt ja lõppeb Ringi tänaval. Tänava pikkus on ligikaudu 144 meetrit.
Tänav jääb täies ulatuses Pärnu vanalinna ja kuurordi muinsuskaitsealale.
Hoonestus.
Tänava põhjaküljele jääb Pärnu Kuninga Tänava Põhikool.
Elamu aadressil Võimlemise tn 6 on arvatud ehitismälestiseks.
Vingi tänav

Vingi tänav on tänav Pärnus, Kesklinna Eeslinna linnaosas, mis saab alguse Pärnu jõe äärest ja lõppeb Suur-Sepa tänaval.
Tänav ristub Laia, Pikka ja Vanapargi tänavaga. Sealt saavad alguse Suur-Jõe tänav ja Jalaka tänav.
Tänava pikkus on ligikaudu 518 meetrit.
Tänava äärde jäävad Vabaduse park ja Vanapark.
Nimi.
Vingi tänava ajalooline saksakeelne nimi oli "Finkenstraße". See tulenes tislermeister Georg Friedrich Fincki nimest, kuna tänav viis algselt linna kindlususte vööndist Fincki majani (praegune Vingi 12).
Ajalugu.
Tuntud tislerite perest pärit Georg Friedrich Finck (1761–1841) saabus Lätist Pärnusse 18. sajandi lõpul ning ehitas sajandivahetusel väljapoole linna kindlustusi endale maja, mis on säilinud tänapäevani. Linna kaitsevööndist Fincki majani viivast teest moodustus tänava lõunapoolsem osa.
Tänava põhjapoolsem osa viis Riia maanteelt jõeäärse ülesõidukohani ning oli seetõttu ajalooliselt tähtis liikumistee. Varakevadest hilissügiseni viis inimesi üle jõe paadimees, talvel rajati samasse kohta jäätee. 20. sajandi alguses kujunes tänava põhjapoolsema osa ümber aktiivne tööstuspiirkond. Tänava ääres paiknesid järgemööda tuletikuvabrik, saetööstus, tünnivabrik ja sportvibude tehas. Vingi 2 hoonetes asus kuni 1879. aastani rauatöökoda, seejärel algas seal õlletootmine, mis laienes hiljem ka naaberkruntidele.
Paul Kerese tänav (Pärnu)

Paul Kerese tänav on tänav Pärnus Kesklinna ja Rannarajooni linnaosas. See on nimetatud Eesti maletaja Paul Kerese järgi.
Tänav algab Ringi tänavalt, suundub lõunasse ja lõppeb Roosi tänaval. Paul Kerese tänav ristub veel Esplanaadi ja Roosi tänavaga. 
Tänava pikkus on ligikaudu 277 meetrit.
Tänav jääb täies ulatuses Pärnu vanalinna ja kuurordi muinsuskaitsealale.
Kalda tänav (Pärnu)

Kalda tänav on tänav Pärnus Kesklinna linnaosas.
Tänav algab Pärnu Vallikääru juurest, suundub idasse ja lõppeb Akadeemia tänaval. Kalda tänav ristub veel Õhtu tänavaga. 
Tänava pikkus on ligikaudu 280 meetrit.
Tänava äärde jääb Pärnu Vallikäär ning kogu tänav jääb Pärnu vanalinna ja kuurordi muinsuskaitsealale.
Videokujundaja

 
Videokujundaja (ka videokunstnik, inglise keeles "video designer") on kujundaja, kes on spetsialiseerunud videomeediumile.
Lühikirjeldus.
Videokujundajate põhilised tegutsemisvaldkonnad on teater, installatsioonid, kontserdid, turundus, üritused, kunstfilm. Videokujundaja tööks vajalike omaduste hulka kuulub kompositsiooni- ja värvitaju, tehniline taip ja kaamera käsitsemise oskus.
Videokujundajat eristab videotehnikust kunstiliste otsuste tegemise pädevus. Reeglina töötab teatris videokunstnik koos lavastajaga, kes annab sisendi lavastusele toetava materjali loomiseks, lisaks loovad videokujundajad iseseisvalt installatsioone või panustavad ürituse visuaalse identiteedi loomisesse, seevastu videotehnikud on pühendunud videotehnilisele lahendusetele, näiteks projektorite ülespanek ja seadistamine ja kujundaja loodud materjali maha mängimine etendustel märksõna peale. Videokujundaja töö osaks on kujunduse loomisel ka ruumi tehniliste parameetritega (projektsiooni kaugus, pinna suurus, pinna omadused, valgus) arvestamine.
Ajalugu.
Esimesi videokujunduse märke teatris võib leida 1920. aastast, kui lavastaja Erwin Piscator Berliinis Volksbühne teatris oma lavakujundustes ulatuslikult filmiprojektsiooni kasutas. 1920. aastatel oli Saksamaal pead tõstmas poliitiline teater, mille osaks oli kõikvõimaliku lavatehnika propageerimine ja tehnilise meedia integreerimine lavategevusse.
Laiemalt hakati videokujundust kasutama 1990. aastatel, kui tehnika jõudis laiatarbe turule.
Videokunsti pioneeriks peetakse Nam June Paiki.
Eestis.
Eestis saab videokujundust õppida nelja-aastases bakalaureuseõppes Tartu Ülikooli Viljandi Kultuuriakadeemias etenduskunstide osakonnas visuaaltehnoloogia erialal videokujundaja spetsialiseerumisega. Videokujundaja tööks vajalikke oskusi koos bakalaureusekraadiga saab omandada ka Tartu Kõrgemas Kunstikoolis Pallas meediadisaini erialal ja Tallinna Ülikooli Balti filmi, meedia ja kunstide instituudis integreeritud kunsti, muusika ja multimeedia ehk IKUMUMU õppekaval.
Tuntumad tegutsevad videokujundajad Eestis on Taavi Varm, Alyona Movko-Mägi, Emer Värk, Argo Valdmaa, Mikk-Mait Kivi.
Dar‘ā provints

Dar‘ā provints ( "Muḩāfaz̧at Dar‘ā") on üks Süüria 14 provintsist. See asub riigi edelaosas ja selle pindala on 3730 km². Provints piirneb lõunas Jordaania, läänes Al-Qunayţirah' provintsi ja Iisraeliga, põhjas Rīf Dimashqi provintsiga ja idas As-Suwaydā’ provintsiga. Provintsis elab 998 000 inimest (2010. aasta rahvaloenduse hinnang). Pealinn on Dar‘ā.
Piirkonnad.
Provints on jagatud kolmeks ringkonnaks ("minţaqah"). Ringkonnad jagunevad veel 17 alamringkonnaks ("nāḩiyah"):
Videviku tänav (Pärnu)

Videviku tänav on tänav Pärnus Raeküla ja Lodja linnaosas, mis saab alguse Paide maanteelt.
Tänava pikkus on ligikaudu 923 meetrit.
Tänava äärde jääb Pärnu Metsakalmistu.
Reideni tänav

Reideni tänav on tänav Pärnus Lodja linnaosas. See saab alguse Paide maanteelt. Tänavalt saab alguse Lodja tee.
Tänava pikkus on ligikaudu 288 meetrit.
Ajalugu.
Tänav sai nime 20. detsembril 2001.
Paide maantee (Pärnu)

Paide maantee on tänav Pärnus Raeküla ja Lodja linnaosas, mis on ühtlasi Pärnu–Tori maantee alguslõik.
See saab alguse Riia maanteelt ja lõppeb Pärnu piiril Reiu jõe ääres Sindi-Lodja sillal.
Sealt saavad alguse Lätte tänav, Videviku tänav ja Reideni tänav.
Tänava pikkus on ligikaudu 1,56 km.
Lätte tänav (Pärnu)

Lätte tänav on tänav Pärnus Lodja linnaosas. See saab alguse Paide maanteelt ja lõppeb liitudes Lodja teega.
Tänava pikkus on ligikaudu 1,15 km.
Lodja tee

Lodja tee on tänav Pärnus Lodja linnaosas Reiu jõe ääres. See jääb Reideni tänava ja Lätte tänava vahele.
Tänava pikkus on ligikaudu 1,08 km.
Tänava äärde jääb ainult üks krunt.
Bukit Jalili rahvusstaadion

Bukit Jalili rahvusstaadion (malai keeles "Stadium Nasional Bukit Jalil"; inglise keeles "Bukit Jalil National Stadium") on spordikeskus ja -ehitis Kuala Lumpuri Bukit Jalili eeslinnas Malaisias.
Staadion mahutab kuni 87 411 pealtvaatajat. Maailma jalgpallistaadionite seas on sellel 9. koht. See on suurim staadion Kagu-Aasias, neljandaks suurim Aasias ning suuruselt 21. kohal maailmas. 
Staadionit hakati ehitama 1995. aastal ning selle avas Malaisia peaminister Mahathir Mohamad 11. juulil 1998 16. Rahvaste Ühenduse mängude jaoks.
Võitis 2018. aastal pärast renoveerimist maailma parima staadioni auhinna.
Staadionit kasutatakse ka kontserdipaigana.
Karl Eduard Hefftler

Karl (ka Carl) Eduard Hefftler (8. mai (vkj. 26. aprill) Reval 1853 – 5. november 1918 Petrograd ) oli baltisaksa maalikunstnik ja arhitekt.
Karl Hefftler omandas Peterburi Kunstide Akadeemias arhitektikutse ning keskendus seejärel vabadele kunstidele, tema lemmikuks oli akvarellmaal. Projekteeris Leuchtenbergi hertsogile tehase, kortermaju, villasid ja palee. Lõpuks pühendus ta siiski kunstile. Enamus tema teoseid, mis kujutavad peamiselt maastikke, rannikuid, linnavaateid ja sadamaid, on loodud Põhja- ja Läänemere ümbruses (Gdansk, Stettin, Kiel, Flensburg, Hamburg, Altona, Bremen aga ka Rügen, Fehmarn, Sylt, Norderney, Borkumi saared). Veel on ta maalinud Itaalias (Firenze, Verona, Veneetsia, Pisa, Pompei, Capri jne), Prantsusmaal, Belgias, Hollandis ja Venemaal (Moskva, Kaukaasia, Krimm). Hefftler tegeles ka luule, kullassepakunsti, teatridekoratsiooni ning keraamika ja freskomaaliga.
Mulaaž

Mulaaž (pr "" &lt; "mouler" kujundama, vormima) on mingist kehast, esemest või elundist valmistatud loomutruu (kipsist, vahast või muust materjalist) jäljend.
Mulaaži kasutusalad.
Mulaaži kasutatakse õppematerjalina meditsiini- ja sõjaväepersonali koolitamiseks, tehes neile vigastuste mulaaže. Kummist või lateksist valmistatud “haavad” kantakse (tervele) “patsiendile”, et pakkuda realistlikke treeningsimulatsioone. Selliseid jäljendeid kasutatakse ka teatrigrimmis. Mulaaže kasutatakse ka teatris, filminduses, muuseumides ja mujal, kus tehakse esemetest või elunditest elutruusid jäljendeid.
Ajalugu.
Mulaaž pärineb umbes 2050. aasta eKr Egiptusest, kus palsameeriti ja konserveeriti surnud vaaraode kehasid. Palsameerimisprotsess sarnaneb väga traditsioonilise meditsiinilise mulaaži tegemise protsessiga, mida kasutati 16. sajandi teisel poolel. Kuni 1990. aastani loodi traumamulaaže sarnase tehnikaga, nagu seda oli tehtud Vana-Egiptuses anatoomia modelleerimiseks. Mulaažid said laiemalt tuntuks 1903. aastal ilmunud "Jacobi atlase" kaudu, kus leidus mulaažidest pilte. Tänu sellele saadi 20. sajandi algul hakata mulaaži kasutama ka muudes eluvaldkondades, kuivõrd varem oli mulaaž olnud vaid kitsalt meditsiinis kasutatav ja kättesaadav (nt kliinilised mulaažikogud).
Mulaaže ja eriefekte on meelelahutuses kasutatud alates Vana-Kreeka teatrist (u 5. sajandist eKr).
Mulaaži tegemine.
Mulaaž on jäljend kehast. Jäljendit saab valmistada kõikidest kehaosadest. Vormi võtmiseks saab kasutada kipsi, alginaati jne.
Harilik valumaterjal on kips. Seda saab vastavalt soovile viimistleda. Negatiivvormiks nimetatakse objektilt võetud jäljendit ning positiivvorm on lõppmudel, mida saab valada kipsist, plastist, silikoonist ja teistest ainetest. Mulaažina saab modelleerida ka terve pea kuju.
Käest vormi võtmiseks tuleb kätt hoida geeljas segus kolm minutit, misjärel saab aine kuivades käe kumjast massist välja libistada. Negatiivvormi sisse saab valada näiteks kipsi, et saada sellest positiivvorm.
Näost vormi võtmiseks kulub umbes pool tundi. Selle aja jooksul tuleb modellil selili lamada, kuni nägu saab vetikamassi ja kipsiga kaetud. Hingamiseks on jäetud õhuavad ninasõõrmetele, mistõttu ei saa jäljendit võtta inimeselt, kellel on nohu või muud hingamist takistavad terviseprobleemid. Kui vorm on kivistunud, siis eemaldatakse see näolt.
Õpe.
Tartu Ülikooli Viljandi kultuuriakadeemias on võimalik õppida erialal dekoraator-butafoor, mis on teatrikunsti visuaaltehnoloogia õppekava üks suundadest. Stuudiumi lõpetanud üliõpilased saavad rakenduslik kõrghariduse. Õpe kestab neli aastat.
Filmi ja telegrimmi on võimalik õppida grimmikursusel eraldiseisva moodulina meigikoolis Profitest OÜ.
Butafooriateenust osutavad Eestis Moestuudio Must Luik OÜ, Rekvisiit.ee, Stagecraft OÜ.
Al-Ḩawāsh

Al-Ḩawāsh () on kreeka õigeusu kristlaste linn Loode-Süürias Liibanoni piiri lähedal, halduslikult Homsi provintsis Tallkalakhi ringkonnas. Lähedal asuvad linnad on Al-Ḩişn ja Marmarītā läänes, Shīn idas ja Talkalakh edelas. Keskstatistikabüroo (CBS) andmetel elas Al-Ḩawāshis 2004. aastal 4067 inimest. Linna elanikud on valdavalt kristlased, nagu enamikus selle piirkonna külades. Külas on kaks kreeka õigeusu kirikut ja kreekakatoliku kirik.
Asukoht keset okaspuudega kaetud mäge muudab selle populaarseks suvituskohaks. Al-Ḩawāsh on Wādī an-Naşārá ('kristlaste org') piirkonna suurim küla. See on oluline ajalooline piirkond ja enne Süüria kodusõja puhkemist populaarne turismimagnet.
Ajalugu.
Väidetavalt pärineb Al-Ḩawāsh 18. sajandist. Koos paljude teiste selle piirkonna küladega olid Al-Ḩawāshi esimesed elanikud sisserändajad Liibanonist ja Lõuna-Haurani tasandikult. Külas on hooneid, mis on ehitatud juba 17. sajandi lõpus, ja on ka teada, et küla kuulus Foiniikia territooriumile.
Aastal 1838 märgiti, et külaelanikud on kreeka õigeusklikud kristlased.
Al-Mukharrami ringkond

Al-Mukharrami ringkond ( ) on Homsi provintsi ringkond Süüria keskosas. Halduskeskus on Al-Mukharrami linn. 2004. aasta rahvaloenduse andmetel elas ringkonnas 52 068 elanikku.
Alamringkonnad.
Al-Mukharrami ringkond on jagatud kaheks alamringkonnaks ehk "nāḩiyah "ks (rahvaarv 2004. aasta seisuga):
Tadmuri ringkond

Tadmuri ringkond () on Homsi provintsi ringkond Süüria keskosas. Halduskeskus on iidse Palmyra lähedal asuv Tadmuri linn. 2004. aasta rahvaloenduse andmetel elas ringkonnas 76 942 elanikku.
Alamringkonnad.
Tadmuri ringkond on jagatud kaheks alamringkonnaks ehk "nāḩiyah "ks (rahvaarv 2004. aasta seisuga):
Andreas Kaplan

 
Andreas Marcus Kaplan (sündinud 5. oktoobril 1977 Münchenis) on digitaalsete muutuste, eriti tehisintellekti ja virtuaalsete maailmade professor ning kõrghariduse ekspert. Ta on Kühne Logistikaülikooli president. Varem Kaplan oli rektor ESCP ärikoolis, mis on osa Sorbonne Alliance`ist.
Uuring.
Kaplani uurimistöö käsitleb ühiskonna digitaalset ümberkujundamist, eriti tänu tehisintellekti ja sotsiaalse meedia kommunikatsiooni edusammudele. Stanfordi uuring näitab, et Kaplan kuulub maailma kõige tsiteeritumate ja mõjukamate teadlaste hulka. Google Scholaris tsiteeritakse Kaplanit üle 40000 korra.
Karjäär.
Kaplan alustas oma karjääri Sciences Po Pariisis ja ESSECis enne ESCP ärikooliga liitumist, kus ta sai rektori ametikoha. Praegu on Kühne Logistikaülikooli president. Kaplan on Euroopa Digitaalse Konkurentsivõime Keskuse asutajaliige ja kuulub Kozminski Ülikooli täidesaatva hariduse nõuandekogusse. 
Haridus.
Kaplanil on Sorbonne'i ülikooli Habilitatsioon ja doktorikraad Kölni ülikoolist ning HEC Pariisist. Ta sai MPA École Nationale d'Administrationist, MBA ThePower ärikoolist, MSc ESCP ja BSc Ludwig-Maximilians-University'st Münchenis.
Marcus Bettinelli

Marcus Bettinelli (sündinud 24. mail 1992) on Inglismaa jalgpallur, kes mängib väravavahina Premier League klubis Chelsea. Rahvusvahelisel tasemel on ta mänginud Inglismaa U-21 meeskonnas.
Armando Broja

Armando Broja (sündinud 10. september 2001 Slough's) on Inglismaal sündinud Albaania jalgpallur, kes mängib ründajana Premier League'i klubis Chelsea ja Albaania jalgpallikoondises.
Aastatel 2007–2009 kuulus ta Tottenham Hotspuri noortesüsteemi. Seejärel liitus ta Chelseaga. Chelseaga sõlmis ta esimese profilepingu 2020. aasta veebruaris. Chelsea põhimeeskonnas debüteeris ta sama aasta 8. märtsil Evertoni vastu. Hooajal 2020/21 oli ta Chelseast laenul Hollandi kõrgliigaklubis Vitesse (30 mängu, 10 väravat) ja hooajal 2021/22 Inglismaa kõrgliigaklubis Southampton (32 mängu, 6 väravat).
Albaania jalgpallikoondises debüteeris Broja 7. septembril 2020 mängus Leedu vastu. Koondisekarjääri esimese värava lõi ta 5. septembril 2021 MM-i valikmängus Ungari vastu.
Carney Chukwuemeka

Carney Chibueze Chukwuemeka (sündinud 20. oktoobril 2003 Eisenstadtis) on Inglise jalgpallur, kes mängib ründav poolkaitsjana või parema äärepoolkaitsjana Premier League'i klubis Chelsea.
Chukwuemeka on sündinud Austrias Nigeeria päritolu vanemate perekonnas. 2016. aastal liitus ta Aston Villa noortesüsteemiga. Aston Villa põhimeeskonnas debüteeris ta 19. mail 2021 mängus Tottenham Hotspuri vastu.
2022. aasta augustis sõlmis ta kuueaastase lepingu Chelseaga.
Alates 2019. aastast on Chukwuemeka mänginud Inglismaa noortekoondistes. 2022. aastal tuli ta Inglismaa kuni 19-aastaste koondisega Euroopa omavanuste meistriks ning valiti turniiri sümboolsesse koosseisu.'
Noni Madueke

Chukwunonso Tristan Madueke (tuntud kui Noni Madueke; sündinud 10. märtsil 2002 Barnetis) on Inglise jalgpallur, kes mängib poolkaitsjana Premier League klubis Chelsea.
Aastatel 2011–2014 kuulus ta Crystal Palace'i ja 2014–2018 Tottenham Hotspuri noortesüsteemi. Seejärel liitus ta Hollandi klubiga PSV Eindhoven. PSV põhimeeskonnas debüteeris ta Hollandi kõrgliigas 19. jaanuaril 2020 mängus VVV-Venlo vastu. Klubi põhimeeskonnas hakkas püsivalt mängima järgmisel hooajal. Esimese värava Hollandi kõrgliigas lõi ta 19. septembril 2020 mängus FC Emmeni vastu. Hooajal 2020/21 lõi Madueke Hollandi kõrgliigas kokku seitse väravat.
2023. aasta jaanuaris sõlmis ta seitsme ja poole aasta pikkuse lepingu Londoni Chelsega. Ülemineku summa oli hinnanguliselt 28,5 miljonit naelsterlingit. Esimese värava lõi ta Chelsea meeskonnas 2. mail 2023 Inglismaa kõrgliigamängus Arsenali vastu.
Marc Cucurella

Marc Cucurella Saseta (sündinud 22. juuli 1998 Alellas) on Hispaania jalgpallur, kes mängib vasakkaitsjana Premier League klubis Chelsea ja Hispaania jalgpallikoondises.
Aastatel 2006–2012 kuulus ta RCD Espanyoli noortesüsteemi. Seejärel liitus ta FC Barcelonaga. Hooajal 2016/17 debüteeris ta Barcelona reservmeskonnas Hispaania tugevuselt kolmandas liigas. Barcelona põhimeeskonnas debüteeris Cucurella 24. oktoobril 2017 Hispaania karikamängus Real Murcia vastu.
Hooajal 2018/19 oli Cucurella Barcelonast laenul Hispaania kõrgliigaklubis Eibar. Hispaania kõrgliigas lõi ta esimese värava hooaja viimases mängus 19. mail 2019 Barcelona vastu. 2019. aasta juulis läks ta laenule Hispaania kõrgliigaklubisse Getafe, kuhu läks järgmisel aastal püsivalt üle.
2021. aasta augustis sõlmis Cucurella viieaastase lepingu Inglismaa kõrgliigaklubiga Brighton &amp; Hove Albion. Inglismaa kõrgliigas lõi ta esimese värava 7. mail 2022 mängus Manchester Unitedi vastu. Hooaja lõpus valiti Cucurella Brighton &amp; Hove Albioni hooaja parimaks mängijaks.
2022. aasta augustis sõlmis ta kuueaastase lepingu Chelseaga. 
Aastatel 2014–2021 mängis Cucurella Hispaania noortekoondistes. 2020. aasta suveolümpiamängude jalgpalliturniiril võitis ta Hispaania võistkonnaga hõbemedali. Hispaania jalgpallikoondises tegi ta debüüdi 8. juunil 2021 sõprusmängus Leedu vastu.
Omari Hutchinson

Omari Elijah Giraud-Hutchinson (sündinud 29. oktoober 2003 Redhillis) on Inglismaal sündinud Jamaica jalgpallur, kes mängib äärepoolkaitsja või ründava poolkaitsjana Inglismaa Premier League'i klubis Ipswich Town ja Jamaica jalgpallikoondises.
Hutchinson kuulus noorena Londoni Chelsea, Charlton Athleticu ja Londoni Arsenali akadeemiatesse. 5. jaanuaril 2023 debüteeris ta Chelsea meeskonnas Inglismaa kõrgliigas mängus Manchester City vastu.
2023. aasta juulis läks ta Chelseast laenule Inglismaa esiliigaklubisse Ipswich Town. Seal lõi ta hooaja jooksul kümme väravat ning aitas klubil Inglismaa kõrgliigasse pääseda. Hooaja lõpus valiti Hutchinson Ipswich Towni hooaja parimaks noormängijaks. 2024. aasta juunis sõlmis ta Ipswich Towniga püsiva viieaastase lepingu.
Aastatel 2020–2021 mängis Hutchinson Inglismaa noortekoondistes. 2022. aasta mais kutsuti ta Jamaica jalgpallikoondisse ning tegi samal kuul mitteametliku debüüdi mängus Kataloonia vastu. Esimeses ametlikus mängus mängis Hutchinson Jamaica koondises 11. märtsil 2023, kui kohtuti Trinidadi ja Tobagoga.
Lewis Hall

Lewis Kieran Hall (sündinud 8. september 2004 Slough's) on Inglise jalgpallur, kes mängib vasakkaitsja või poolkaitsjana Inglismaa kõrgliiga klubis Newcastle United.
2012. aastal liitus ta Londoni Chelsea akadeemiaga. Chelsea põhimeeskonnas debüteeris ta 8. jaanuaril 2022 Inglismaa karikavõistluste kolmanda ringi mängus Chesterfieldi vastu. Inglismaa kõrgliigas tegi ta debüüdi 12. novembril 2022 mängus Newcastle Unitedi vastu. Hooajal 2022/23 pälvis Hall Chelsea akadeemia aasta mängija auhinna.
2023. aasta augustis läks ta Chelseast laenule Newcastle Unitedi. 1. novembril 2023 lõi ta EFL Cup'i mängus värava Manchester Unitedi vastu. Inglismaa kõrgliigas lõi ta esimese värava 15. mail 2024, kui kohtuti taas Manchester Unitediga. 2024. aasta juulis sõlmis ta Newcastle Unitediga püsiva lepingu.
Andrey Santos

Andrey Nascimento dos Santos (sündinud 3. mai 2004 Rio de Janeiros) on Brasiilia jalgpallur, kes mängib poolkaitsjana Prantsusmaa kõrgliigaklubis Strasbourg (laenul Chelseast).
Ta alustas klubikarjääri kodulinnaklubis Vasco da Gama. Klubi põhimeeskonnas debüteeris ta 16-aastaselt 2021. aastal. Aasta hiljem kuulus ta juba Vasco da Gama põhikoosseisu, kui lõi Brasiilia esiliigas 33 mänguga kaheksa väravat.
2023. aasta jaanuaris sõlmis ta lepingu Chelseaga. Kuni 2023. aasta juunini oli ta veel laenule Vasco da Gamas.
2023. aasta augustis läks ta Chelseast laenule Inglismaa kõrgliigaklubisse Nottingham Forest, kuid sai seal viie kuu jooksul väljakule vaid kahes mängus. Alates 2024. aasta veebruarist mängib ta laenulepingu alusel Strasbourgis.
Alates 2019. aastast on Andrey Santos mänginud Brasiilia noortekoondistes. 2023. aastal tuli ta Brasiilia kuni 20-aastaste koondisega Lõuna-Ameerika omavanuste meistriks ning oli koondisekaaslase Vitor Roque kõrval turniiri suurim väravalööja. Brasiilia jalgpallikoondises tegi ta debüüdi 2023. aasta märtsis sõprusmängus Maroko vastu.
Laaneots

Laaneots on eesti perekonnanimi.
Statistika.
2023. aasta 1. jaanuari seisuga oli Eestis perekonnanimi Laaneots 39 inimesel: 18 mehel ja 21 naisel. Perekonnanimede levikult oli Laaneots meeste puhul 6979. kohal ja naiste puhul 6484. kohal. Kõige levinum oli perekonnanimi Laaneots vanuserühmas 50–54, kus neid on 10 000 elaniku kohta 0,67. Nimi oli kõige sagedasem Tartu maakonnas, kus sellist nime kandis maakonna 10 000 elaniku kohta 1,12 inimest.
Nimede eestistamisel võeti Laaneots 1935., 1938. ja 1939. aastal uueks perekonnanimeks 4 korral isikute poolt, kelle perekonnanimi oli varem olnud Langholts.
Trevor Zegras

Trevor Zegras (sündinud 20. märtsil 2001 Bedfordis New Yorgi osariigis) on USA jäähokimängija, kes mängib keskründajana NHL-i klubis Anaheim Ducks.
Aastatel 2017–2019 kuulus Zegras U.S. National Development Team'i. Hooajal 2019/20 mängis ta Bostoni Ülikooli jäähokimeeskonnas.
2019. aastal valis Anaheim Ducks ta NHL-i "draft"is üheksanda valikuna. 2020. aasta märtsis sõlmis ta Ducksiga kolmeaastase lepingu. Hooaja 2020/21 alguses asus ta mängima American Hockey League'is (AHL) Ducksi tütarklubis San Diego Gulls. NHL-is debüteeris ta Ducksi meeskonnas 22. veebruaril 2021 mängus Arizona Coyotesi vastu. NHL-is lõi Zegras esimese värava sama aasta 18. märtsil, kui kohtuti taas Arizona Coyotesiga. Hooajal 2020/21 jäi tema arvele NHL-is 24 mänguga kolm väravat ja kümme väravasöötu. Järgmisel hooajal tõusis Zegras juba üheks Ducksi põhimängijaks (23+38). Hooaja 2021/22 lõpus valiti Zegras NHL-i uustulnukate sümboolsesse koosseisu ("NHL All-Rookie Team").
2019. aastal võitis Zegras USA kuni 18-aastaste koondisega omavanuste maailmameistrivõistlustel pronksmedali. 2021. aastal tuli USA kuni 20-aastaste koondisega juunioride maailmameistriks, lisaks oli Zegras turniiril resultatiivseim mängija (7+11) ja valiti turniiri väärtuslikumaks mängijaks.
Tema vanemad on Kreeka päritolu.
Leart Paqarada

Leart Shukri Paqarada (sündinud 8. oktoobril 1994 Aachenis) on Saksamaal sündinud Kosovo jalgpallur, kes mängib vasakkaitsjana Saksamaa kõrgliigaklubis 1. FC Köln ja Kosovo jalgpallikoondises.
Aastatel 1998–2003 kuulus ta Bremeni Werderi noorteakadeemiasse. Seejärel liitus ta Leverkuseni Bayeriga. Aastatel 2012–2014 mängis ta Leverkuseni reservmeeskonnas Saksamaa tugevuselt neljandas liigas.
Aastatel 2014–2020 mängis Paqarada kuus hooaega Saksamaa esiliigaklubis SV Sandhausen.
2020. aasta augustis sõlmis ta kolmeaastase lepingu Saksamaa esiliigaklubiga St. Pauli. 
2023. aasta juulis siirdus ta 1. FC Kölni, kellega ta oli eellepingu sõlminud juba sama aasta jaanuaris.
Aastatel 2009–2011 mängis Paqarada Saksamaa noortekoondistes. 2013. aastal mängis ta ühel korral Albaania kuni 21-aastaste koondises. 2014. aasta septembris kutsuti ta Kosovo jalgpallikoondisse. Kosovo jalgpallikoondises tegi ta debüüdi 7. septembril 2014 sõprusmängus Omaani vastu. Koondisekarjääri esimese värava lõi ta 27. märtsil 2018 sõprusmängus Burkina Faso vastu.
Denis Zakaria

Denis Lemi Zakaria Lako Lado (sündinud 20. november 1996 Genfis) on Šveitsi jalgpallur, kes mängib poolkaitsjana Prantsusmaa kõrgliigaklubis Monaco ja Šveitsi jalgpallikoondises.
Šveitsi kõrgliigas debüteeris ta 2015. aastal BSC Young Boysi meeskonnas. Hooajal 2016/17 valiti ta Šveitsi kõrgliiga hooaja parimaks noormängijaks ja liiga sümboolsesse koosseisu.
Aastatel 2017–2022 mängis ta Saksamaa kõrgliigaklubis Mönchengladbachi Borussia. 
2022. aasta jaanuaris sõlmis ta nelja ja poole aasta pikkuse lepingu Itaalia kõrgliigaklubiga Torino Juventus., Hooajal 2022/23 oli ta laenul Inglismaa kõrgliigaklubis Londoni Chelsea.
2023. aasta augustis sõlmis ta viieaastase lepingu Monacoga.
Šveitsi jalgpallikoondises debüteeris ta 28. mail 2016 sõprusmängus Belgia vastu. Koondisekarjääri esimese värava lõi ta 8. septembril 2019 UEFA Rahvuste Liiga mängus Islandi vastu. Alates 2016. aastast on ta kuulunud Šveitsi koondise kahtedel Euroopa meistrivõistlustel ja kahtedel maailmameistrivõistlustel.
Craoni lahing

Craoni lahing oli lahing 21.–24. mail 1592. Ühel poolel olid Prantsusmaa armee (Montpensieri hertsogi ja François de Bourboni juhtimisel) ja Inglismaa abiväed (John Norrise juhtimisel) ning teisel poolel Hispaania ja Katoliku Liiga väed. Kuningas Henri IV piiras Craoni, kuid katoliiklikud jõud pidasid koos Mercœuri hertsog Philippe Emmanueli abivägedega vastu. Craoni päästsid lõpuks appi saabunud Hispaania väed, kes piirajad Juan del Águila juhtimisel minema ajasid.